**IEPIRKUMA LĪGUMS**

Par vides reklāmas plakātu izgatavošanu un eksponēšanu

Rīgā 2017.gada 3.aprīlī

VSIA “Latvijas Televīzija” tās vārdā valdes loceklis, p.p Ivars Priede, kurš rīkojas uz prokūras pamata, turpmāk Pasūtītājs no vienas puses un SIA “JCDecaux Latvija” tās vārdā pilnvarotā persona Jeļena Brokāne, kura rīkojas uz 2016.gada 28.septembra pilnvaras, kas iereģistrēta aktu un apliecinājumu reģistrā ar Nr.7605, pamata, turpmāk – Izpildītājs, no otras puses, turpmāk atsevišķi - Puse, kopā sauktas - Puses, noslēdz šāda satura iepirkuma līgumu, turpmāk – Līgums.

1. **Vispārīgie noteikumi**
   1. Izpildītājs ir piedalījies Pasūtītāja Publisko iepirkumu likuma 9.panta kārtībā rīkotajā iepirkumā “Par vides reklāmas plakātu izgatavošanu un eksponēšanu”. Identifikācijas Nr. LTV/2017-23.
   2. Saskaņā ar Pasūtītāja iepirkuma komisijas 2017.gada 20.marta lēmumu Nr.20/1-19 Izpildītājs ir ieguvis tiesības realizēt savu iepirkumam iesniegto piedāvājumu.
2. **Līguma priekšmets**
   1. Pasūtītājs uzdod, un Izpildītājs sniedz vides reklāmas plakātu izgatavošanas un eksponēšanas pakalpojumus (turpmāk – Pakalpojumi) saskaņā ar Līguma pielikuma “Tehniskā specifikācija un cenas” nosacījumiem, kā arī šī Līguma nosacījumiem.
   2. Izpildītājs sniedz pakalpojumus ar savu darbaspēku, iekārtām, materiāliem un visiem citiem pakalpojumu sniegšanai nepieciešamajiem līdzekļiem.
   3. Puses vienojas, ka Līgumā minētie pakalpojumi tiek nodrošināti un Līgumā paredzētās citas saistības tiek pildītas labā ticībā, kā arī, ņemot vērā Pasūtītāja vajadzības un norādījumus, ciktāl tie nav pretrunā ar Līgumu un ir savlaicīgi paziņoti Izpildītājam.
   4. Pildot Līgumā paredzētās saistības, Puses apņemas savstarpēji sadarboties, un nodrošināt savlaicīgu un efektīvu informācijas apmaiņu, lai tādejādi sekmētu Līgumā paredzēto saistību savlaicīgu un kvalitatīvu izpildi.
   5. Pasūtītājs norēķinās ar Izpildītāju par saņemtajiem pakalpojumiem Līgumā noteiktajā apmērā un kārtībā.
3. **Līguma summa un norēķinu kārtība**
   1. Līguma kopējā summa ir **19 000,00 EUR** (deviņpadsmit tūkstoši *euro*). Pievienotās vērtības nodoklis (PVN) tiek aprēķināts un maksāts papildus saskaņā ar Latvijas Republikas normatīvajos aktos noteikto spēkā esošo nodokļa likmi.
   2. Pasūtītājs norēķinās ar Izpildītāju par saņemtajiem pakalpojumiem 15 (piecpadsmit) dienu laikā, saskaņā ar rēķinu, kuru Izpildītājs izraksta un nosūta Pasūtītājam uz e-pastu: [rekini@ltv.lv](mailto:rekini@ltv.lv), pamatojoties uz Pušu parakstīto pakalpojuma pieņemšanas-nodošanas aktu par kārtējā kampaņā saņemtajiem pakalpojumiem, ja Pasūtītājs nav izvirzījis pretenzijas pret Izpildītāju par sniegto pakalpojumu kvalitāti.
   3. Pasūtītājs maksājumu veic *euro* (EUR) bezskaidras naudas norēķinu veidā uz Izpildītāja rēķinā norādīto norēķinu kontu bankā.
   4. Līgumā paredzētie maksājumi skaitās veikti no dienas, kad attiecīgais naudas pārvedums ir ieskaitīts Izpildītāja bankas kontā.
4. **Pakalpojuma sniegšanas termiņš un kārtība**
   1. Līgumā noteikto Pakalpojumu sniegšanas termiņš ir 12 (divpadsmit) mēneši no Līguma spēkā stāšanās dienas vai līdz brīdim, kad būs iztērēta Līguma 3.1.punktā noteiktā Līguma kopējā summa, atkarībā no tā kurš no minētajiem nosacījumiem iestājas pirmais.
   2. Sniedzot Pakalpojumus, kā arī pildot citas Līgumā paredzētās saistības, Izpildītājs nodrošina Līgumā paredzēto saistību izpildi atbilstoši Līguma pielikumā “Tehniskā specifikācija” noteiktajām prasībām.
   3. Pasūtītājs apņemas nodot Izpildītājam Pasūtītāja rīcībā esošo informāciju, kas Izpildītājam nepieciešama Pakalpojumu savlaicīgai un kvalitatīvai nodrošināšanai.
   4. Sniedzot pakalpojumus, Izpildītājam ir tiesības uz sava riska un rēķina piesaistīt kvalificētus apakšuzņēmējus, vienlaikus nodrošinot, lai apakšuzņēmējiem tiktu sniegta Izpildītāja rīcībā esošā informācija, ciktāl tā apakšuzņēmējiem ir nepieciešama Līgumā paredzēto saistību savlaicīgai un kvalitatīvai izpildei. Izpildītājs atbild par to piesaistīto apakšuzņēmēju darba rezultātiem, kurus tas nodod Pasūtītājam.
   5. Pasūtītājs patur tiesības Līguma izpildes ietvaros tehnisku un objektīvu iemeslu dēļ koriģēt konkrēto kampaņu apjomus (palielināt par ne vairāk kā 10% (desmit procentiem) no konkrētās reklāmas kampaņas ietvaros paredzētā apjoma), konkrēto kampaņu izvietošanas termiņus un izvietojuma vietas. Apjoma palielinājuma gadījumā aprēķiniem tiks izmantotas Līguma pielikumā noteiktās vienību izmaksas. Konkrētie kampaņu apjomi, kā arī izvietošanas termiņi un izvietojuma vietas tiks precizēti Līguma izpildes laikā ne vēlāk kā 3 (trīs) nedēļas pirms katras kampaņas eksponēšanas uzsākšanas, vai arī īsākā laikā posmā, ja par to vienojas Līgumā noteiktās Pušu pilnvarotās personas.
   6. Šī Līguma izmaiņas, papildinājumi, labojumi un grozījumi ir pieļaujami tikai pie nosacījuma, ka tie nav pretrunā ar Publisko iepirkumu likuma 61. panta noteikumiem un stājas spēkā, ja tie noformēti rakstiski un ir abpusēji parakstīti. Tie pievienojami Līgumam kā pielikumi un kļūst par Līguma neatņemamām sastāvdaļām.
   7. Izpildītājs aizsargā un neizpauž trešajām personām sakarā ar Līguma izpildi iegūto, tā rīcībā esošo tehnisko, komerciālo un citu informāciju par Pasūtītāju un tā darbību, kā arī bez Pasūtītāja rakstveida piekrišanas minēto informāciju nekādā veidā neizplata.
   8. Pakalpojuma – atsevišķas kampaņas savlaicīgu un kvalitatīvu izpildi apstiprina Pušu parakstīts pakalpojuma pieņemšanas-nodošanas akts (turpmāk – Akts).
   9. Pēc Līguma 2.1.punkta pilnīgas izpildes, Izpildītājs iesniedz Pasūtītājam atskaiti par Pakalpojumu sniegšanu, kurā norāda Pakalpojumu sniegšanas vietu un veidu, un Akta projektu.
   10. Pasūtītājs ne vēlāk kā 10 (desmit) darba dienu laikā pēc atskaites un Akta projekta saņemšanas pieņem pakalpojumu (tā attiecīgo daļu) vai noraida to. Pasūtītājs pieņem pakalpojumu, Pasūtītāja pilnvarotajai personai parakstot Izpildītāja iesniegto Aktu. Pasūtītājs noraida pakalpojumu, pasūtītāja pilnvarotajai personai iesniedzot Izpildītājam rakstveida paziņojumu par pakalpojuma noraidījumu. Paziņojumā Pasūtītājs norāda, kuru pakalpojuma daļu Pasūtītājs noraida, un kāds ir noraidījuma juridiskais un faktiskais pamatojums.
   11. Pasūtītājs 4.10.punktā noteiktajā termiņā neiesniedz Izpildītājam paziņojumu par pakalpojuma noraidījumu, uzskatāms, ka Pasūtītājs pieņem pakalpojumu bez iebildumiem.
   12. Puses parakstīts Akts ir nepieciešams priekšnoteikums attiecīgās atlīdzības samaksai Izpildītājam, ciktāl Līgumā nav noteikts citādi.
5. **Pušu atbildība**
   1. Ja Pakalpojums tiek sniegts ar nokavējumu, Izpildītājs par katru nokavēto dienu maksā Pasūtītājam līgumsodu 0,1% apmērā no Līguma kopējās summas, bet ne vairāk kā 10% no Līguma kopējās summas, katrā kavējuma gadījumā.
   2. Ja Pasūtītājs neievēro Līgumā noteiktos samaksas termiņus par Pakalpojumu izpildi, tad Pasūtītājs maksā Izpildītājam nokavējuma procentus no nesamaksātās Līguma summas, aprēķinot nokavējuma procentus pēc likumiskās gada procentu likmes apmēra, kas noteikta saskaņā ar Civillikuma 1765. panta otro daļu, proporcionāli kavējuma dienu skaitam.
   3. Pasūtītājam ir tiesības vienpusēji ieturēt Izpildītāja maksājamo līgumsodu no Līgumā noteiktajiem Pasūtītāja maksājumiem, vai arī Izpildītājam tas ir jāsamaksā 10 (desmit) darbadienu laikā no Pasūtītāja rēķina saņemšanas dienas.
   4. Ja nokavēts kāds no Līgumā noteiktajiem termiņiem, līgumsods tiek aprēķināts par periodu, kas sākas nākamajā kalendārajā dienā pēc Līgumā noteiktā saistības izpildes termiņa un ietver dienu, kurā saistība izpildīta.
   5. Pusēm saskaņā ar Latvijas Republikas Civillikumu ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas (neatļautas) rīcības rezultātā un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko (neatļauto) rīcību un nodarītajiem zaudējumiem. Puses nav atbildīgas par nejaušu zaudējumu atlīdzināšanu.
   6. Līgumsoda samaksa neatbrīvo vainīgo Pusi no Līguma saistību izpildes un zaudējumu atlīdzināšanas.
   7. Ikviena no Pusēm ir atbildīga par tās piesaistīto trešo personu nodarītajiem zaudējumiem vai šajā Līgumā paredzēto saistību nepienācīgu izpildi.
6. **Nepārvarama vara**
   1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki, Latvijas valsts varas un pārvaldes institūciju, kā arī pašvaldību institūciju pieņemtie normatīvie akti un citi norādījumi, kas ir saistoši Pusēm, un citi apstākļi, kas neiekļaujas Pušu iespējamās kontroles robežās). Lai attiecīgā Puse varētu atsaukties uz nepārvaramās varas radītajiem Līguma izpildes šķēršļiem tai vispirms ir jāizdara viss iespējamais, lai tos novērstu.
   2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās, ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu.
   3. Ja minēto apstākļu dēļ Līgums nedarbojas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies Līguma izbeigšanas rezultātā.
   4. Par nepārvaramu varu netiek uzskatīti Programmatūras defekti vai tās Uzturēšanas kavējumi (ja vien minētās problēmas tieši neizriet no nepārvaramās varas), darba strīdi vai streiki.
7. **Strīdu risināšana**
   1. Visi strīdi, kas Pusēm rodas Līguma sakarā risināmi savstarpēju pārrunu ceļā, bet, ja vienošanās netiek panākta mēneša laikā, strīds nododams izskatīšanai Latvijas Republikas tiesā normatīvajos aktos paredzētajā kārtībā.
8. **Vienpusēja atkāpšanās no līguma**
   1. Līgums stājas spēkā no tā abpusējas parakstīšanas brīža un darbojas līdz saistību pilnīgai izpildei.
   2. Pusēm ir tiesības izbeigt Līgumu, par to savstarpēji rakstveidā vienojoties, ciktāl Līgumā nav noteikts citādi.
   3. Pasūtītājam ir tiesības vienpusēji izbeigt Līgumu pirms Līgumā noteiktā termiņa, ja:
      1. Izpildītājs būtiski pārkāpj vai nepilda Līgumā paredzētās saistības, un nav novērsis konstatētos trūkumus 2 (divu) darba dienu laikā pēc Pasūtītāja attiecīga rakstveida paziņojuma saņemšanas;
      2. Izpildītājs atkārtoti nepilda Līgumā paredzētās saistības, par ko Pasūtītājs ir rakstveidā paziņojis Izpildītājam, t.sk. vairāk par 10 (desmit) dienām kavē kādas no Pakalpojuma kampaņām izpildi.
   4. Līguma 8.3.punktā noteiktajos gadījumos Līgums ir uzskatāms par izbeigtu 5 (piecu) darba dienu laikā pēc attiecīga Pasūtītāja rakstveida paziņojuma nosūtīšanas Izpildītājam.
   5. Līguma izbeigšana neatceļ Pušu saistības, kas radušās līdz Līguma izbeigšanai, tajā skaitā arī Pasūtītāja pienākumu samaksāt par pakalpojumiem, kas sniegti atbilstoši Līguma noteikumiem.
   6. Gadījumā, ja Pasūtītājs vienpusēji izbeidz Līgumu saskaņā ar Līguma 8.3.1. un 8.3.2.punktu, Izpildītājs 10 (desmit) darba dienu laikā pēc Pasūtītāja paziņojuma par vienpusēju Līguma izbeigšanu saņemšanas maksā Pasūtītājam līgumsodu 10 % (desmit procentu) apmērā no Līguma summas.
9. **Nobeiguma noteikumi**
   1. Līguma parakstītāji garantē, ka tiem ir visas tiesības (pilnvaras) savu pārstāvamo vārdā slēgt Līgumu ar to iegūstot savu pārstāvamo vārdā Līgumā minētās tiesības un pienākumus. Ja Līguma parakstītājs tā noslēgšanas brīdī nav bijis pilnvarots pārstāvēt Pusi, par kuras pārstāvi viņš uzdodas, tad viņš uzņemas pats kā fiziska persona visas saistības no parakstītā Līguma un atbild par to izpildi ar visu savu mantu.
   2. Izmaiņas Līgumā vai papildinājumi stājas spēkā un kļūst par neatņemamu un būtisku sastāvdaļu tikai tad, ja par to ir panākta Pušu rakstiska vienošanās.
   3. Puses vienojas, ka ar Līguma izpildi saistītos jautājumus risinās šādas Pušu pilnvarotās personas:
      1. Pasūtītājs piešķir tiesības pārstāvēt Pasūtītāju ar tiesībām parakstīt pieņemšanas-nodošanas aktu – Zane Ozoliņa (tālr.67200667, mob. 20222419; e-pasts: zane.ozolina@ltv.lv );
      2. Izpildītājs piešķir tiesības pārstāvēt Izpildītāju ar tiesībām parakstīt pieņemšanas-nodošanas aktu – Inta Keisele (mob.29490417; e-pasts: inta.keisele@jcdecaux.com).
   4. Puses nevar nodot Līguma saistību izpildi trešajai personai bez otras Puses iepriekšējas rakstiskas piekrišanas.
   5. Puses uzrāda otrai Pusei visus dokumentus, kas attiecas uz Līguma izpildi, 3 darba dienu laikā pēc otras Puses pieprasījuma.
   6. Pusēm savlaicīgi, bet ne vēlāk kā 5 (piecu) darba dienu laikā, jāpaziņo otrai Pusei par savu saimniecisko rekvizītu un/vai adreses izmaiņām, vai Līguma 9.3.punktā noteikto Pušu pilnvaroto personu nomaiņu, Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.
   7. Pušu reorganizācija nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta Līgums paliek spēkā un tā noteikumi ir saistoši Pušu tiesību pārņēmējam.
   8. Līgums un tā pielikumi, kas ir Līguma neatņemamas sastāvdaļas, ir sastādītas divos eksemplāros latviešu valodā, katrs kopā ar pielikumiem uz 6 (sešām) lapām, un izsniegts pa vienam eksemplāram katrai Pusei.
10. **Pušu rekvizīti un paraksti**

|  |  |
| --- | --- |
| Pasūtītājs  **VSIA “Latvijas Televīzija”**  Vienotais reģistrācijas Nr. 40003080597  Zaķusalas krastmalā 33, Rīgā, LV-1050  Norēķinu konts: LV54HABA0001408045529  AS “Swedbank”  bankas kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ivars Priede  Valdes loceklis, p.p. | Izpildītājs  **SIA “JCDecaux Latvija”**  Vienotais reģistrācijas Nr. 40003310198  Krišjāņa Valdemāra iela 9 - 3, Rīga, LV-1010  Norēķinu konts: LV28HABA0001408032805  AS “Swedbank”  bankas kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Jeļena Brokāne,  pilnvarotā persona |